Kuqhamuka Impi Phakathi Kwabeluka Inwele Kwele Botswana
AbeZimbabwe abaphila ngokweluka inwele kwele Botswana bathi batshona bexotshaniswa ngamapholisa kanye lokulwiswa ngabanye babo abayizizalwane zalelo lizwe kubangwa amakhastoma.
GABORONE — AbeZimbabwe abaphila ngokweluka inwele edolobheni leGaborone kwele Botswana bathi babhekane lobunzima bokuxotshaniswa ngamapholisa kanye lezimpi ezingapheliyo phakathi kwabo labanye babo abayizizalwane zalelo lizwe. Inengi labo bathi akula ngeyinye indlela ngaphandle kokubhensela lobubunzima bedinga imali yokuphilisa imuli zabo. Nyakenye kuqamuke udlakela phakathi kwabeZimbabwe labeBotswana abayeluka inwele esititshini samabhasi eGaborone. Isiqokoqela sendaba kulwelwa ibhizimusi, abeBotswana besithi abeZimbabwe babathathela amakhastoma. AbeBotswana bakhonona ngokuthi abeZimbabwe akumelanga bephiwe imvumo yokwenza lomsebenza ngoba bengelamaphepha aqondileyo. AbeZimbabwe bona bekhala ngokuthi akula lapho abangaya khona ngoba lamapholisa ebahlukuluza engabathola beseluka abantu ezitaladeni. Lakhathesi isimo asikaguquki, amapholisa eGaborone eqinisa umkhankaso wokubopha abatholakala beseluka ezitaladeni kukanti abeBotswana bengafuni ukusebenzelana labo. Unkosazana Faith Ndlovu uthi lokhe bevikana lamapholisa njalo ukuthukuthela kwaBatswana, noma nje sekwehlile, lokhe kukhona. Uqhubeke esithi bona bathola amakhastoma amanengi ngenxa yesiphiwo sesandla, ethi aBatswana kumele bazame ubungcono babo ukuze bathole ibhizimusi. Unkosazana Joice Dube laye ugcizelele okukhulunywe ngu maNdlovu esithi abeZimbabwe benza imsebenzi ebukekayo okuyikho okucunula aBatswana abangafuni ukuncintwa besebesenza umhawu. Omunye oweBotswana, unkosazana Mpho Mathala othi yena uthanda ukwelukwa ngabeZimbabwe uthi abanye bakhe akumelanga benze umhawu, kodwa bezithuthikise njalo bafunde kwabeZimbabwe abalesandla esihle. Kodwa ayisibo bonke abeBotswana ababona okubi ngokuncintiswana lokhu. Oyeluka ezimele yedwa uTsaone Nango uthi yena usefunde okunengi ngabeZimbabwe njalo asikho isidingo sokulwela ibhizimusi. Uhulumende weBotswana yena uthi imsebenzi yezandla kumele igcinelwe izizalwane zeBotswana, njalo amapholisa azaqhubeka ebopha labo abavela kwamanye amazwe abephula umthetho. Okwakhethesi kukhanya umdlalo kamacatshelana phakathi kwamapholisa kanye labeZimbabwe laba uyaqhubeka.